FÆLLES HOLDNING (EF) Nr. 10/95 fastlagt af Rådet den 2. juni 1995 med henblik på vedtagelse af Europa-Parlamentet og Rådets afgørelse af . . . om vedtagelse af et EF-handlingsprogram vedrørende forebyggelse af AIDS og visse andre smitsomme sygdomme inden for rammerne af indsatsen på folkesundhedsområdet (1996-2000) (95/C 216/02)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i artikel 189 B (4), og

ud fra følgende betragtninger:

(1) I sin resolution af 2. juni 1994 (5), der var en opfølgning af Kommissionens meddelelse af 24. november 1993 om et rammeprogram for indsatsen til fremme af folkesundheden, placerede Rådet AIDS og andre smitsomme sygdomme blandt Fællesskabets prioriterede områder, for hvilke Kommissionen opfordres til at fremsætte forslag til aktioner;

(2) AIDS er på indeværende tidspunkt en uhelbredelig sygdom, som anses for en af de største svøber, som kun kan bekæmpes ved en koordineret forsknings- og forebyggelsesindsats;

(3) AIDS er et fænomen, som truer forholdet mellem mennesker både i den helt individuelle adfærd og i den kollektive, og som har sammenhæng ikke blot med lægevidenskab, sociologi og forskning, men også med jura, økonomi, politik, folkesundhed, opdragelse og kultur;

(4) den handlingsplan, der blev vedtaget ved afgørelse 91/317/EØF truffet af Rådet (6) og medlemsstaternes sundhedsministre, forsamlet i Rådet, inden for rammerne af programmet »Europa mod AIDS«, udløb ved udgangen af 1993;

(5) Programmet »Europa mod AIDS« blev forlænget ved Europa-Parlamentet og Rådets afgørelse nr. 1729/95/EF af 19. juni 1995 (7);

(6) Rådet understregede i konklusionerne af 13. december 1993 (8) og Europa-Parlamentet i beslutningerne af 26. maj 1989 (9), 15. maj 1991 (10) og 19. november 1993 (11), at det er nødvendigt at kende patologierne bedre ud fra deres årsager og deres epidemiologiske sammenhæng; de opfordrede derfor Kommissionen til at fremsætte forslag om oprettelse af et epidemiologisk netværk i Fællesskabet;

(7) Europa-Parlamentet og Rådet fremhævede, at det, for at et netværk til indsamling af epidemiologiske oplysninger kan fungere tilfredsstillende, er nødvendigt at sikre, at oplysningerne er sammenlignelige og forenelige, og at de hold, der deltager i nettet, får udbygget deres teoretiske epidemiologiske uddannelse og deres praktiske erfaring med epidemiologisk arbejde;

(8) Fællesskabet kan yde et bidrag til erfaringsudveksling og formidling af viden om specialuddannelse af fagfolk inden for sundhedssektoren og information af alle berørte parter i samfundet som f.eks. lærere, pårørende, myndigheder og erhvervsledere;

(9) Rådet og sundhedsministrene, forsamlet i Rådet, opfordrede i resolutionen af 13. november 1992 (12) Kommissionen til at se nærmere på de eksisterende bestemmelser, der foreskriver et samarbejde mellem medlemsstaterne om overvågning af og kontrol med smitsomme sygdomme;

(10) de foranstaltninger, der er truffet på fællesskabsplan i forbindelse med AIDS, bør videreføres og udvides til at omfatte visse andre smitsomme sygdomme, især de seksuelt overførte sygdomme, samt konsolideres inden for de rammer, Kommissionen har fastlagt for indsatsen til fremme af folkesundheden (13);

(11) i forbindelse med de pågældende foranstaltninger skal der, som Rådet anførte i sin resolution af 27. maj 1993 (14), tages hensyn til andre foranstaltninger, som Fællesskabet har truffet på folkesundhedsområdet, eller som har indvirkning på folkesundheden;

(12) en fællesskabsindsats til forebyggelse af AIDS og andre smitsomme sygdomme vil på grund af sit omfang og sine virkninger gøre det lettere at nå de ønskede mål;

(13) det er vigtigt, at de politikker og programmer, der udformes og iværksættes på fællesskabsplan, er i overensstemmelse med målsætningen for Fællesskabets indsats til forebyggelse af AIDS og andre smitsomme sygdomme; især skal iværksættelsen af aktioner under Fællesskabets forskningsprogram for biomedicin og sundhed koordineres nøje med gennemførelsen af Fællesskabets forebyggende aktioner;

(14) det er nødvendigt at fremme undersøgelser i medlemsstaterne for at finde frem til de mest effektive forebyggelsesmetoder og at offentliggøre de vigtigste resultater af dette arbejde;

(15) samarbejdet med relevante internationale organisationer og tredjelande bør styrkes;

(16) det er nødvendigt med at flerårigt program, der fastlægger målene for Fællesskabets indsats, de prioriterede aktioner til forebyggelse af AIDS og andre smitsomme sygdomme og hensigtsmæssige evalueringsmekanismer;

(17) det er vigtigt, at Kommissionen sikrer gennemførelsen af handlingsprogrammet i tæt samarbejde med medlemsstaterne; det er derfor nødvendigt at fastlægge en procedure, der kan sikre, at medlemsstaterne i fuldt omfang inddrages i gennemførelsen;

(18) den 20. december 1994 blev der mellem Europa-Parlamentet, Rådet og Kommissionen indgået en modus vivendi-aftale om gennemførelsesforanstaltninger for retsakter vedtaget i henhold til fremgangsmåden i traktatens artikel 189 B;

(19) ud fra et operativt synspunkt bør man bevare og udbygge de investeringer, der er gjort i forbindelse med de foregående handlingsplaner, både hvad angår europæiske pilotnetværk og mobiliseringen af samtlige de aktører, der deltager i bekæmpelsen af AIDS og andre smitsomme sygdomme;

(20) eventuelt dobbeltarbejde bør undgås ved at fremme udveksling af erfaringer og ved i fællesskab at udarbejde basismoduler for information af den brede befolkning, sundhedslære og uddannelse af personale inden for sundhedssektoren, som kan rettes mod særlige målgrupper og ikke-statslige organisationer, herunder patientsammenslutninger;

(21) dette program skal have til formål at bidrage til at mindske udbredelsen af AIDS og andre smitsomme sygdomme i Fællesskabet ved at fremme kendskabet til deres forekomst og udvikling, en større erkendelse af risikosituationer og -adfærd samt forbedre tidlig opsporing og social, sundhedsmæssig og medicinsk støtte med henblik på at forebygge spredning af AIDS og visse andre smitsomme sygdomme og dermed reducere dødeligheden og sygeligheden i den forbindelse samt enhver form for diskriminering over for AIDS-ramte og HIV-smittede;

(22) med henblik på at øge handlingsprogrammets værdi og virkning bør aktionerne evalueres fortløbende, særlig under hensyntagen til effektivitet og virkeliggørelse af de givne mål, både på nationalt plan og på fællesskabsplan, og der bør i givet fald foretages nødvendige tilpasninger;

(23) målsætningerne for dette program og de aktioner, der iværksættes til dets gennemførelse, udgør en del af de krav vedrørende sundhedsbeskyttelse, der er nævnt i traktatens artikel 129, stk. 1, tredje afsnit, og indgår herved som led i Fællesskabets politik på andre områder;

(24) det skal gøres lettere at få adgang til programmet, navnlig for de organisationer, som ikke har midler til uden videre at få oplysninger om fællesskabsprogrammerne;

(25) procedurerne for tildeling af støtte bør være enkle og tilgængelige, og det skal sikres, at de er gennemsigtige og følges op;

(26) i denne afgørelse fastlægges der for hele programmets varighed en finansieringsramme, som ifølge punkt 1 i Europa-Parlamentet, Rådet og Kommissionens erklæring af 6. marts 1995 udgør den særlige reference for budgetmyndigheden som led i den årlige budgetprocedure;

(27) handlingsprogrammet bør være af fem års varighed, således at der er tilstrækkelig tid til at gennemføre de foranstaltninger, der skal virkeliggøre de fastsatte mål -

TRUFFET FØLGENDE AFGØRELSE:

Artikel 1

Programmets fastlæggelse

1. Der vedtages et EF-handlingsprogram vedrørende forebyggelse af AIDS og visse andre smitsomme sygdomme, i det følgende benævnt »dette program«, for perioden 1. januar 1996 til 31. december 2000 i overensstemmelse med rammerne for indsatsen på folkesundhedsområdet.

2. Dette program tager sigte på at bidrage til en nedgang i dødelighed og sygelighed i forbindelse med smitsomme sygdomme samt en begrænsning af smittefaren i forbindelse med AIDS og andre smitsomme sygdomme ved at tilskynde til samarbejde mellem medlemsstaterne, støtte deres indsats og fremme samordningen af deres forebyggelsespolitik og -programmer.

3. De aktioner, der skal gennemføres ifølge dette program, samt deres specifikke målsætninger er angivet i bilaget under følgende overskrifter:

A. Overvågning af og kontrol med smitsomme sygdomme

B. Bekæmpelse af smitteoverførsel

C. Information, undervisning og uddannelse

D. Støtte til HIV/AIDS-ramte samt bekæmpelse af diskrimination.

Artikel 2

Gennemførelse

1. Kommissionen sikrer, at aktiviteterne i bilaget gennemføres i snævert samarbejde med medlemsstaterne i overensstemmelse med proceduren i artikel 5.

2. Kommissionen samarbejder med institutioner og organisationer, der er aktive inden for forebyggelse af AIDS og andre smitsomme sygdomme.

3. Medlemsstaterne opfordres til at træffe de foranstaltninger, de skønner nødvendige til at koordinere og tilrettelægge gennemførelsen af dette program på nationalt plan.

Artikel 3

Budget

1. Finansieringsrammen til gennemførelsen af dette program for den i artikel 1 nævnte periode andrager 49,6 mio. ECU.

2. De årlige bevillinger godkendes af budgetmyndigheden inden for rammerne af de finansielle overslag.

Artikel 4

Overensstemmelse og komplementaritet

Kommissionen og medlemsstaterne sikrer, at der er overensstemmelse og komplementaritet mellem de aktioner, der gennemføres i forbindelse med dette program, og de øvrige relevante fællesskabsprogrammer og -initiativer, herunder forskningsprogrammet for biomedicin og sundhed under Fællesskabets rammeprogram for forskning og Fællesskabets indsats i udviklingslandene.

Artikel 5

Udvalg

1. Kommissionen bistås af et udvalg, i det følgende benævnt »udvalget«, der består af to repræsentanter for hver medlemsstat, og som har Kommissionens repræsentant som formand.

2. Kommissionens repræsentant forelægger udvalget udkast til foranstaltninger vedrørende:

a) udvalgets forretningsorden

b) et årligt arbejdsprogram, der beskriver de prioriterede indsatsområder

c) retningslinjer, kriterier og procedurer for udvælgelse og finansiering af projekter under dette program, herunder også projekter, der indebærer samarbejde med internationale organisationer, der beskæftiger sig med folkesundhed, og deltagelse af de lande, der er nævnt i artikel 6, stk. 2

d) evalueringsproceduren

e) bestemmelserne med hensyn til formidling og overførsel af resultater

f) bestemmelserne med hensyn til samarbejde med institutioner og organisationer, jf. artikel 2, stk. 2.

Udvalget afgiver udtalelse om ovennævnte udkast til foranstaltninger inden for en frist, som formanden kan fastsætte under hensyn til, hvor meget spørgsmålet haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Fomanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald udsætter Kommissionen gennemførelsen af de foranstaltninger, den har truffet afgørelse om, i et tidsrum på to måneder regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

3. Kommissionen kan desuden høre udvalget om ethvert andet spørgsmål vedrørende dette programs gennemførelse.

Kommissionens repræsentant forelægger udvalget et udkast til de foranstaltninger, der skal tæffes. Udvalget afgiver udtalelse om dette udkast inden for en frist, som formanden kan fastsætte under hensyn til, hvor meget spørgsmålet haster, i givet fald ved afstemning.

Udtalelsen optages i mødeprotokollen; derudover har hvert medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

4. Kommissionens repræsentant holder udvalget løbende orienteret:

- om tilskud, der ydes som led i dette program (beløb, løbetid, fordeling og modtagere)

- om kommissionsforslag eller EF-initiativer og om iværksættelsen af programmer på andre områder, som har direkte forbindelse med opfyldelsen af dette handlingsprograms målsætninger, med henblik på at sikre den i artikel 4 nævnte overensstemmelse og komplementaritet.

Artikel 6

Internationalt samarbejde

1. I forbindelse med dette programs gennemførelse fremmes og iværksættes samarbejdet med tredjelande og internationale organisationer, der beskæftiger sig med folkesundhed, især De Forenede Nationer, Verdenssundhedsorganisationen og Europarådet, i overensstemmelse med proceduren i artikel 5.

2. Dette program er åbent for deltagelse af de associerede lande i Central- og Østeuropa i overensstemmelse med vilkårene i de tillægsprotokoller til associeringsaftalerne vedrørende deltagelse i fællesskabsprogrammer, der skal indgås med disse lande. Dette program er åbent for deltagelse af Cypern og Malta på grundlag af supplerende bevillinger efter samme regler som dem, der gælder for EFTA-landene, i overensstemmelse med procedurer, der skal aftales med disse lande.

Artikel 7

Overvågning og evaluering

1. Kommissionen foretager en evaluering af aktionerne på grundlag af medlemsstaternes indberetninger med deltagelse, i det omfang, det er nødvendigt, at uafhængige eksperter.

2. Kommissionen forelægger Europa-Parlamentet og Rådet en foreløbig midtvejsrapport og en endelig rapport ved afslutningen af dette program. Den indarbejder resultaterne af evalueringerne heri. Den forelægger også disse rapporter for Det Økonomiske og Sociale Udvalg og Regionsudvalget.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 333 af 29. 11. 1994, s. 34.

(2) EFT nr. C 133 af 31. 5. 1995, s. 23.

(3) Udtalelse afgivet den 21. april 1995 (endnu ikke offentliggjort i Tidende).

(4) Europa-Parlamentets udtalelse af 27. april 1995 (EFT nr. C 126 af 25. 5. 1995), Rådets fælles holdning af . . . (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(5) EFT nr. C 165 af 17. 6. 1994, s. 1.

(6) EFT nr. L 175 af 4. 7. 1991, s. 26.

(7) EFT nr. L 168 af 18. 7. 1995, s. 1.

(8) EFT nr. C 15 af 18. 1. 1994, s. 6.

(9) EFT nr. C 158 af 26. 6. 1989, s. 477.

(10) EFT nr. C 158 af 17. 6. 1991, s. 45.

(11) EFT nr. C 329 af 6. 12. 1993, s. 375.

(12) EFT nr. C 326 af 11. 12. 1992, s. 1.

(13) KOM(93) 559 endelig udg. af 24. 11. 1993.

(14) EFT nr. C 174 af 25. 6. 1993, s. 1.

BILAG

EF-HANDLINGSPROGRAM VEDRØRENDE FOREBYGGELSE AF AIDS OG VISSE ANDRE SMITSOMME SYGDOMME INDEN FOR RAMMERNE AF INDSATSEN PÅ FOLKESUNDHEDSOMRÅDET (1996-2000)

A. Overvågning af og kontrol med smitsomme sygdomme

Mål

Bidrage til et bedre kendskab til og en bedre formidling af oplysninger og data om HIV/AIDS og andre smitsomme sygdomme, under hensyn til de internationale standarder for klassifikation af sygdomme, samt til forbedring af koordineringen af systemerne til overvågning af disse sygdomme og koordineringen af indsatsen på fællesskabsplan i tilfælde af udbrud af epidemier.

Foranstaltninger

1. Sammen med medlemsstaterne undersøge, hvordan man kan øge antallet af og forbedre kvaliteten, sammenligneligheden og tilgængeligheden af dataene og yde støtte til at styrke de nationale eller regionale overvågningssystemer, deres opbygning som et netværk og, for så vidt angår HIV/AIDS og AIDS-relaterede sygdomme, støtte til Det Europæiske Center for Epidemiologisk Overvågning af AIDS.

2. Medvirke til at forbedre kvaliteten af overvågningssystemerne i medlemsstaterne og medvirke til at udvikle overvågningsnetværk på grundlag af i fællesskab fastlagte metoder og betingelser for overførsel af oplysninger, forudgående høring og koordinering af indsatsen.

3. Oprette et fællesskabsnetværk bestående af epidemiologer inden for det offentlige sundhedsvæsen med henblik på at få defineret fælles overvågningsmetoder og værktøjer og udvidet mulighederne for en koordineret indsats, navnlig i tilfælde af udbrud af epidemier.

4. Bidrage, særligt ved at yde den nødvendige logistiske støtte, til udarbejdelsen og formidlingen af et periodisk nyhedsbrev og en EF-bulletin om overvågning af smitsomme sygdomme, der både indeholder oplysninger om rutinemæssig overvågning og rapporter om særlige epidemiologiske undersøgelser.

5. Fremme foranstaltninger, som har til formål at øge bevidstheden omkring problemerne og at inddrage sammenlignelige og troværdige data om nosokomielle infektioner, især i rutinemæssige undersøgelser af hospitalsforhold; fremme kendskab til og udveksling af erfaringer om, hvordan de forskellige aktører på området analyserer, behandler og anvender overvågningsresultaterne i forbindelse med infektioner med bakterier, der er resistente over for normal behandling (antibiotika).

6. Fremme undersøgelser, som går ud på at fastlægge, hvor effektiv screening er for bestemte former for smitsomme sygdomme (tuberkulose, hepatitis, etc.), særlig hos gravide. Samordning af forskningen vedrørende størst mulig nedsættelse af risikoen for overførsel af sygdomme fra moder til barn.

B. Bekæmpelse af smitteoverførsel

Mål

Bidrage til den indsats, der gøres for at forebygge overførsel af HIV og seksuelt overførte sygdomme, navnlig for så vidt angår risikomiljøer og risikoadfærd, og til at sikre en optimal vaccinationsdækning i Fællesskabet for visse smitsomme sygdommes vedkommende.

Foranstaltninger

7. Undersøge og udveksle oplysninger om problemer og situationer i forbindelse med personer, som udviser risikoadfærd (stiknarkomani, prostitution, risikosex osv.), eller befinder sig i en særlig situation (rejser, fængsler osv.) og om smitteveje; udveksle erfaringer om forebyggende foranstaltninger og foranstaltninger til mindskelse af risikoen, fremme af passende forebyggende foranstaltninger og pilotprojekter.

8. Udveksle synspunkter og erfaringer vedrørende oplysninger til, rådgivning af samt psykologisk støtte til gravide og kvinder, der ønsker at få børn, og som risikerer at overføre HIV til deres børn.

9. Udveksle oplysninger om kampagner og træffe passende foranstaltninger til udspredning af effektive meddelelser rettet mod den brede befolkning og mod målgrupper, især ved bevidstgørelses-, informations- og undervisningskampagner, om midler til at beskytte sig mod seksuelt overførte sygdomme, de problemer, som disse midler giver anledning til, og brugen heraf.

10. Fremme samarbejdet og udvekslingen af oplysninger mellem medlemsstaterne om deres vaccinationspolitik og -programmer samt gennemførelsen og resultaterne heraf i befolkningen generelt og i særdeleshed hos børn, grupper, der udsættes for risici, og personer, der befinder sig i visse risikosituationer. Fremme udvekslingen af erfaringer og oplysninger om vaccinationsdækningen, lægemiddelovervågningen og tilskyndelse til at gennemføre foranstaltninger og initiativer, der har til formål at sikre en optimal vaccinationsdækning.

C. Information, undervisning og uddannelse

Mål

Bidrage til at bevidstgøre befolkningen samt forbedre dennes oplysnings- og uddannelsesniveau og sikre, også hvad angår tidlig opsporing af smitsomme sygdomme, en bedre uddannelse af det faguddannede sundhedspersonale og andet berørt personale.

Foranstaltninger

11. Evaluering af informationskampagnernes virkninger på smitsomme sygdomme og forebyggelse heraf; tilskynde til udveksling af oplysninger mellem medlemsstaterne om informationskampagner på alle niveauer; udarbejde metoder til at koordinere og udvide kampagnerne i medlemsstaterne, f.eks. ved at tilvejebringe særligt materiale; anvende telefon og andre svarmekanismer, tilrettelægge og fremme aktiviteter som supplement til nationale bestræbelser, herunder indførelse eller styrkelse af netværk og udveksling af erfaring og ekspertise.

12. Indsamle, analysere og fremme formidlingen af oplysninger om forebyggende foranstaltninger; fremme udvikling og anvendelse af metoder til vurdering af effektiviteten af de forebyggende foranstaltninger og informationskampagnerne rettet mod den brede befolkning og mod målgrupper.

13. Fremme initiativer, som går ud på at efterprøve og formidle oplysninger om den brede offentligheds og målgruppers og især børns og unges viden, holdning og adfærd med hensyn til HIV/AIDS og seksuelt overførte sygdomme og til de forebyggende foranstaltninger i Fællesskabet; undersøge og vurdere gældende praksis for formidling af oplysninger i og uden for formelle strukturer, som f.eks. skoler, uddannelsesinstitutioner og sportsklubber, og fremme udveksling af undervisnings- og uddannelsesmateriale og -metoder samt støtte pilotprojekter, der især er rettet mod grupper af unge uden adgang til særlige strukturer eller til en formel uddannelsesstruktur; udvikling af uddannelse tilpasset den enkeltes forskellige udviklingsstadier og udveksling af undervisningsmateriale herom.

Gennemføre nye Eurobarometer-undersøgelser om udviklingen i viden og adfærd, for så vidt angår HIV/AIDS, når de tilgængelige oplysninger ikke længere er relevante.

14. Fremme initiativer vedrørende oplysnings- og undervisningskampagner for indvandrere i medlemsstaterne under hensyntagen især til kulturelle og sproglige forskelle.

15. Gennemgå og udveksle erfaringer om undervisning af det faguddannede personale i sundhedssektoren og af personer, der gennem deres arbejde kommer i kontakt med visse smitsomme sygdomme eller kan medvirke til forebyggelse af dem, herunder personale, der yder social og psykologisk bistand til HIV-smittede og deres pårørende, for at identificere svagheder og mangler og bidrage til at tilrettelægge og fremme nye supplerende uddannelsesprogrammer; udveksling af personale i de berørte sundhedssektorer i det omfang en sådan foranstaltning ikke er omfattet af allerede eksisterende fællesskabsprogrammer.

16. Støtte uddannelse af ansatte inden for sundhedssektoren, særlig i forbindelse med tidlig opsporing af samt screening for smitsomme sygdomme, herunder personlig rådgivning i forbindelse med screeningen.

D. Støtte til HIV/AIDS-smittede samt bekæmpelse af diskrimination

Mål

Bidrage til at sikre HIV/AIDS-smittede en støtte, der er tilpasset deres behov, og fjerne enhver diskrimination imod dem.

Foranstaltninger

17. Udveksle erfaringer og oplysninger om de måder, hvorpå der kan ydes støtte og bistand til HIV-positive og AIDS-syge og deres pårørende. Fremme analyser, pilotprojekter og aktioner vedrørende de psykiske og sociale aspekter i forbindelse med HIV/AIDS.

18. Udarbejde og formidle informationsbulletiner og vejvisere med de seneste oplysninger om oplysnings- og støtteorganisationer; fremme netværk af oplysningsorganisationer og organisationer, der yder psykisk og social støtte.

19. Analysere eksisterende eller potentiel diskrimination. Udveksle oplysninger om de foranstaltninger, som medlemsstaterne har truffet for at undgå eller mindske diskrimination, navnlig med hensyn til beskæftigelse, forsikring, bolig, uddannelse og lægebehandling samt pleje. Udveksle oplysninger og erfaringer om politikker og praksis med hensyn til HIV-tests.

RÅDETS BEGRUNDELSE

I. INDLEDNING

1. Den 9. november 1994 fremsatte Kommissionen på grundlag af EF-traktatens artikel 129 et forslag til afgørelse om et fællesskabshandlingsprogram for 1996-2000 for forebyggelse af AIDS og visse andre smitsomme sygdomme inden for rammerne af indsatsen på folkesundhedsområdet.

2. Europa-Parlamentet, Det Økonomiske og Sociale Udvalg og Regionsudvalget afgav udtalelse henholdsvis den 27. april 1995 (1), den 30. marts 1995 (2) og den 21. april 1995 (3).

På baggrund af disse udtalelser fremsatte Kommissionen den 30. maj 1995 et ændret forslag til afgørelse (4).

3. Den 2. juni 1995 fastlagde Rådet sin fælles holdning i henhold til traktatens artikel 189 B.

II. FORSLAGETS FORMÅL

Dette forslag indgår i de prioriterede aktioner, der skal gennemføres på folkesundhedsområdet i henhold til EF-traktatens artikel 129. Det skal sikre videreførelsen af de aktiviteter, der blev igangsat til forebyggelse af AIDS inden for rammerne af programmet »Europa mod AIDS«, hvoraf den anden handlingsplan udløber med udgangen af 1995, og udvide programmet til andre smitsomme sygdomme.

Denne aktion, der skal løbe over fem år, er opbygget på følgende måde:

- artiklerne fastlægger de generelle rammer (almindelige bestemmelser om programmets fastlæggelse, funktion, gennemførelse og overvågning)

- bilaget angiver de foranstaltninger, der skal gennemføres

- dels vedrørende HIV/AIDS og andre seksuelt overførte sygdomme (dataindsamling, foranstaltninger vedrørende børn og unge, forebyggelse af smitteoverførsel, social og psykologisk bistand og bekæmpelse af diskrimination)

- dels vedrørende visse smitsomme sygdomme generelt (vaccination, oprettelse og udvikling af net, information, undervisning og uddannelse, tidlig opsporing og screening).

III. ANALYSE AF DEN FÆLLES HOLDNING

1. Generelle bemærkninger

I den fælles holdning har Rådet foretaget nogle ændringer i programmets præsentation, gennemførelse og struktur, som det har anset for nødvendige, men har i det væsentlige bevaret forslagets indhold.

2. Bemærkninger til konkrete punkter:

2.1. Rådets ændringer i Kommissionens ændrede forslag

De vigtigste ændringer i forslaget, der generelt svarer til ændringerne i de andre programmer, der er foreslået på sundhedsområdet, vedrører følgende elementer:

a) Programmets fastlæggelse (artikel 1)

Ændringerne skal tydeliggøre de generelle målsætninger (stk. 2) og programmets struktur og specifikke målsætninger for de forskellige aktionsmåder (stk. 3).

b) Gennemførelse (artikel 2) og komitologi (artikel 5)

Ændringerne i bestemmelserne og procedurerne for programmets gennemførelse tager navnlig sigte på

- klarere at fastlægge aktørernes respektive roller og bidrag i forbindelse med programmets gennemførelse (artikel 2)

- at forene kravet om en smidig programforvaltning med behovet for at inddrage medlemsstaterne mere aktivt i visse vigtige afgørelser ved hjælp af en blandet procedure, nemlig proceduren med et forvaltningsudvalg for vigtige afgørelser og proceduren med et rådgivende udvalg for resten (artikel 5, stk. 2 og 3 - i overensstemmelse med den modus vivendi-aftale mellem institutionerne, der er nævnt i attende betragtning)

- at skærpe kravet om gennemsigtighed og effektivitet ved løbende orientering om de tilskud, der ydes, og aktiviteter på andre områder, som har direkte forbindelse med opfyldelsen af programmets målsætninger i henhold til artikel 4 (artikel 5, stk. 4).

c) Finansieringsrammen (artikel 3, stk. 1)

Rådet har ændret artikel 3 i overensstemmelse med erklæringen fra Parlamentet, Rådet og Kommissionen af 6. marts 1995 om optagelse af finansielle bestemmelser i retsakter, idet det har anført beløbet for finansieringsrammen for programmet i denne artikel. Rådet har accepteret det beløb, som Kommissionen opererer med i finansieringsoversigten, under hensyn til udvidelsen af det foreslåede anvendelsesområde og behovet for fortsat at støtte arbejdet med HIV/AIDS. Der er også tilføjet en tilsvarende betragtning (næstsidste betragtning).

d) Internationalt samarbejde (artikel 6)

Rådet har kun foretaget nogle tilpasninger, der skal sikre, at denne artikel kommer til at stemme overens med artikel 5, stk. 2, litra f), (stk. 1) og med de aftaler, der er indgået eller forhandlet med tredjelande (stk. 2).

e) Overvågning og evaluering

Ændringerne i teksten ændrer ikke indholdet og har kun til formål at gøre betingelserne for overvågning i almindelighed og evaluering i særdeleshed tydeligere.

f) Bilaget

For at undgå overlapninger som følge af den foreslåede struktur, har Rådet flyttet om på hovedrubrikkerne og samlet dem i fire aktionsområder med angivelse af målene for hvert enkelt, jf. artikel 1, stk. 3, og har angivet aktionernes anvendelsesområde, når det er nødvendigt.

2.2. Europa-Parlamentets ændringsforslag

a) Ændringsforslag, som Kommissionen har accepteret

Kommissionen har helt eller delvis accepteret 33 ændringsforslag (5). Rådet har medtaget de fleste af disse ændringsforslag, i visse tilfælde i substansen, i en anden form eller delvis (især ændringsforslag 64, 10, 11, 15 (jf. sekstende og nittende betragtning i den fælles holdning) og 35).

Kun tre ændringsforslag om indsættelse af mere specifikke elementer i betragningerne er ikke medtaget, nemlig 64, 14 og 18; der er dog taget hensyn til dem i substansen, generelt, andre steder eller delvis.

Ændringsforslag 60 (hvis indhold er accepteret) er blevet uaktuelt på grund af omlægningen af rubrikkerne (en rubrik er udgået og indholdet indsat i rubrik A, punkt 6, og rubrik C, punkt 16).

b) Ændringsforslag, som Kommissionen ikke har accepteret

Kommissionen har ud fra tre forskellige betragtninger angivet, at den ikke kunne acceptere de andre ændringsforslag (6).

I de fleste tilfælde har Rådet tilsluttet sig Kommissionens argumenter.

Flere af disse ændringsforslag er dog dækket af Rådets tekst, nemlig

- ændringsforslag 1 og 29 i en anden form (attende betragtning)

- ændringsforslag 55 og 59 delvis i rubrik A.

KONKLUSIONER

Rådet har tilsluttet sig substansen i det foreslåede program under hensyntagen til Parlamentets udtalelse. Det har bestræbt sig på at gøre præsentationen klarere og skærpe betingelserne for at sikre størst mulig gennemsigtighed og effektivitet i programmets gennemførelse og overvågning.

(1) EFT nr. C 126 af 22. 5. 1995.

(2) EFT nr. C 133 af 31. 5. 1995, s. 23.

(3) Endnu ikke offentliggjort i Tidende.

(4) KOM(95) 209 endelig udg.

(5) Ændringsforslag 2, 64, 4, 6, 7, 8, 9, 10, 11, 13, 14, 15, 16, 18, 19, 23, 24, 25, 28, 31, 32, 35, 37, 38, 39, 40, 65, 42, 50, 56, 60 og 61, nogle af dem delvis eller indirekte (bl.a. ændringsforslag 24, 32 og 65).

(6) Ændringsforslag 1, 5, 12, 17, 20, 21, 22, 26, 29, 30, 33, 34, 36, 43, 62, 63, 46, 47, 48, 49, 51, 52, 53, 66, 54, 55, 57 og 59.